《渔父行》
清代·冯秀莹

湖平宛似秦宫镜，渔父恒渔不言姓。童笑山中宰相诗，婢羞洛下书生咏。

岸巾自棹细腰船，尘扇长悬黄竹柄。曲直随钩手信投，密疏任网心无竞。

鹤发殊非吕氏翁，羊裘却似梅家倩。间寻兰若劣通禅，酷嗜烟霞深入病。

笠侧蓑披倦即眠，云乡遥指翠微边。一辞帝阙三千里，两见天弓六百弦。

春雨春烟晨荡桨，秋树秋花夕扣舷。采若青穿点额鲤，屑桂红湔缩项鳊。

会稽尚轻公子饵，邯郸岂顾女儿钱。颇闻日唱渔家乐，君是渔家第几仙。

作者简介：(1836-1897) 诗人，文学家。字子哲，晚号握月生。顺天大兴(今属北京)人，祖籍浙江慈溪。文学家冯栻从子。咸丰二年(1852)举人，充景山教习。同治二年(1863)，授云南恩安知县。晚年主讲四川芙蓉、少城、锦官诸书院，卒于蜀。妻沈仲懿亦能诗词，夫妻唱和，互为师友。婚后7年仲懿卒，秀莹誓不再娶，自号桐根居士，名其斋曰"守雁山房"。诗文均有名于世，词尤工。著有《蕙襟集》40卷。